ངས་ཉེ་སྔོན་དཔེ་ཁང་ཞིག་ནས་མཁན་པོ་བསོད་དར་རྒྱས་ཚང་གི་གསུང་རྩོམ་ཞིག་ཉོས་པ་ཡིན།དོ་དགོང་ཞེ་ལྷོད་ལྷོད་ཀྱིས་ཁོང་གི་གསུང་རེ་རེ་བཞིན་ཀློག་ཚེ།རྒན་མོ་ཞིང་བ་ཞིག་གིས་སྙན་གྲགས་ཆེ་བའི་ཚན་རིག་པ་གསུམ་སྨྲ་བ་མེད་པར་བཏང་བའི་གཏམ་རྒྱུད་ཅིག་དྲངས་འདུགསྔོན་ཆད་ཐེངས་དང་བོའི་ཨོ་འཁྲིགས་མཇུག་རྫོགས་རྗེས་སུ།རྒྱལ་ཁབ་ཅིག་གིས་ཚན་རིག་ལ་བརྟེན་ནས་ལྷ་མེད་སྨྲ་བ་ཁྱབ་བསྒྲགས་བྱས་པ་རེད།ཁོ་ཚོས་སྲིད་གཞུང་གི་ཐང་དུ་ཁྲི་མཐོན་པོ་ཞིག་བརྩིགས་ནས།རབ་འབྱམས་པ་གསུམ་གདན་འདྲེན་ཞུས།དང་བོར་སྟེགས་བུ་ལ་འོང་མཁན་ནི།གནམ་རིག་གི་རབ་འབྱམས་པ་ཞིག་རེད།ཁོང་གིས་ལྷ་མེད་ཚུལ་འགའ་གསུངས་རྗེས།མཇུགསྡོམ་དུ་སྐད་གསེང་མཐོན་པོས།བདག་གིས་མི་ལོ་ཉི་ཤུའི་རིང་ལ་རྒྱང་ཤེལ་སྤྱད་དེ་འཇིག་རྟེན་ལ་དབྱེ་ཞིབ་བྱས་མོད།ལྷ་ཞེས་པ་ཞིག་གཏན་ནས་མེད་པ་རེད།ཅེས་བསྒྲགས་པར་ལྟད་མོ་བ་མང་པོའི་དགའ་བསུ་ཐོབ།ཐེངས་གཉིས་པ་སྟེགས་བུའི་སྟེང་དུ་འོང་མཁན་ནི།གསོ་རིག་རབ་འབྱམས་པ་ཞིག་ཡིན་ལ།ཁོང་གིས་རྣམ་ཤེས་མེད་པའི་ཚུལ་སོགས་མང་དུ་བཤད་རྗེས།མཇུག་སྡོམ་དུ་སྐད་ཤུགས་ཆེན་པོས།བདག་གིས་མི་རོ་བརྒྱ་གྲངས་བཤས་ཏེ་ལུས་ཀྱི་ཆ་ཡོངས་རྫོགས་ལ་ཞིབ་འཇུག་བྱས་མོད།རྣམ་ཤེས་གནས་སའི་ཡུལ་ཞིག་གཏན་ནས་མ་རྙེད།དེར་བརྟེན་རྣམ་ཤེས་ཞེས་པ་ཞིག་ཡོད་མི་སྲིད།ཅེས་བསྒྲགས་པར་ཚང་མས་དགའ་བསུ་བྱས།ཐེངས་གསུམ་པར་འོང་མཁན་ནི།བུད་མེད་རབ་འབྱམས་པ་ཞིག་སྟེ།མི་ཆོས་རིག་པ་བ་ཞིག་རེད།མོས་མི་ཤི་བ་ནི་སྒྲོན་མེ་ཚར་བ་དང་གཅིག་མཚུངས་རེད།ཤི་ཚར་རྗེས་ཅི་ཡང་མེད་པས་ལྷ་ཡུལ་དང་དམྱལ་བ་སོགས་སུ་སྐྱེ་བ་མེད།བདག་གིས་དེ་སྔོན་གནའ་དེང་གི་ཕྱི་རྒྱལ་གྱི་དཔེ་ཆ་སྤུས་དག་མང་བོ་བཀླགས་མོད།དེ་འདྲའི་གནས་ཚུལ་ཞིག་ཐོ་འགོད་བྱས་པ་གཅིག་ཀྱང་མ་རྙེད།མི་ཚང་མས་དགའ་འབོད་ཆེན་པོ་བྱས།འཆད་ཁྲིད་ཚར་རྗེས་མདོ་འཛིན་པས་ཚོགས་མི་ཚང་མ་ལ་ཚན་རིག་པ་འདི་གསུམ་ལ་དྲི་བ་ཡོད་ན་ཁོད་ཤོག་ཅེས་སྨྲས་པར།སུས་ཀྱང་འདྲི་མ་ནུས་ཚེ་ཚོགས་འདུ་མཇུག་བསྡུ་ཁར།གྲོང་མཐའ་ནས་འོང་བའི་རྒན་མོ་ཞིག་གིས་མོས་དྲི་བ་འགའ་བཏོན་ན་ཆོག་གམ་ཞེས་པར།མདོ་འཛིན་པས་མོ་ལ་དགའ་བསུ་བྱས།རྒན་མོ་དེས་རབ་འབྱམས་པ་དང་པོ་ལ།ཁྱོད་ཀྱིས་རྒྱང་ཤེལ་ལས་རླུང་མཐོང་མྱོང་ངམ་ཞེས་དྲིས།རབ་འབྱམས་པས།རླུང་ཇི་ལྟར་རྒྱང་ཤེལ་ལས་མཐོང་ངམ།ཞེས་ལྡོག་འདྲི་བྱས་ཚེ།འཇིག་རྟེན་སྟེང་དུ་རླུང་ཞེས་པ་དེ་ཡོད་དམ།ཁྱོད་ཀྱིས་རྒྱང་ཤེལ་ལས་རླུང་ཙམ་ཡང་མཐོང་མ་ཐུབ་པར།ལྷ་ཇི་ལྟར་མཐོང་ཐུབ་བམ།ཁྱོད་ཀྱིས་རྒྱང་ཤེལ་ལས་མ་མཐོང་བ་ཙམ་གྱིས་མེད་པར་གྲུབ་བམ་ཞེས་དྲིས་ཚེ།རབ་འབྱམས་པ་སྨྲ་བ་མེད་པར་གྱུར།ཡང་བསྐྱར་རྒན་མོ་དེས།ཐེངས་གཉིས་པར་འོང་མཁན་གྱི་རབ་འབྱམས་པར།ཁྱོད་རང་ཨ་མ་ལ་དགའ་འམ།ཞེས་དྲིས་ཚེ།ཁོས་དགའ་ཞེས་སྨྲས།དེས་ན་ཁྱོད་ཀྱིས་མི་བཤའ་སྤྱད་ཀྱི་གྲི་ང་ལ་གཡོར་དང་།ངས་ཁྱེད་ཀྱི་ཕོ་བའི་ཁ་ཕྱེས་ཏེ་ནང་དུ་ཨ་མར་དགའ་ཞེས་པའི་དགའ་དེ་གང་ན་ཡོད་པར་བལྟ་ཞེས་སྨྲས་ཚེ།རབ་འབྱམས་པ་སྨྲ་བ་མེད་པར་གྱུར།མོས་ཡང་བསྐྱར་ཐེངས་གསུམ་པར་འོང་མཁན་གྱི་བུད་མེད་ལ།ཁྱོད་རང་ཨ་མའི་ཁོག་པར་ཡོད་དུས།གལ་ཏེ་མི་ཞིག་གིས་ཁྱོད་ལ་མི་འགྱང་བར་ཁྱོད་ཀྱང་འཇིག་རྟེན་འདིར་སྐྱེ་རྒྱུ་རེད།ཉི་ཟླ་སོགས་ཡོད་ལ་ཟ་མ་ཟ་བ་དང་གོས་གྱོན་དགོས་ཟེར་ན་ཁྱོད་རང་ཡིད་ཆེས་སམ།འོན་ཀྱང་ད་སྐབས་ཡིད་ཆེས་པར་མ་ཟད།འདི་ལྟར་འཚོ་བ་རོལ་བཞིན་ཡོད།དེར་བརྟེན་རང་གིས་མ་ཤེས་པ་དག་གང་དྲན་གྱིས་དགག་ཐུབ་བམ།ཞེས་དྲིས་པས་བུད་མེད་རབ་འབྱམས་པ་ཡང་སྨྲ་བ་མེད་པར་གྱུར།དེ་བཞིན་འདི་ལས་ང་ཚོས་ཅི་ཞིག་རྟོགས་ཐུབ།རང་གིས་མ་ཤེས་པ་རྒྱུ་མཚན་དུ་བྱས་ནས་ཡོད་ཚད་ལ་ཁ་གཏོང་རྒྱུ་ཡིན་ནམ།ཡང་བསྐྱར་འགོ་རྩོམ་ནས་ཞིབ་འཇུག་བྱའམ།གཏམ་རྒྱུད་ཐུང་ཐུང་འདི་ལ་དོ་སྣང་ཡོད་པར་ཞུ།